b'\n_START_ARTICLE_\nVakar\xc5\xb3 Sahelis\n_START_SECTION_\nGamta\n_START_PARAGRAPH_\nKaip ir dauguma kit\xc5\xb3 Sahelio civilizacijos region\xc5\xb3, Vakar\xc5\xb3 Sahelis apima kelias skirtingas geografines juostas. \xc5\xa0iaurin\xc4\x97je dalyje yra Sahelio juosta, kuri pietuose pereina \xc4\xaf Sudano savanas. Pie\xc4\x8diausioje dalyje yra retmi\xc5\xa1kiai._NEWLINE_Region\xc4\x85 \xc5\xa1iaur\xc4\x97je supa Sacharos dykuma, o pietuose\xc2\xa0\xe2\x80\x93 Gvin\xc4\x97jos d\xc5\xbeiungl\xc4\x97s. Vakaruose jis siekiasi su Senegambija, nuo kurios Vakar\xc5\xb3 Sahel\xc4\xaf atskiria auk\xc5\xa1tumos (Bambuko kalnai ir Futa D\xc5\xbealonas). Pietry\xc4\x8diuose region\xc4\x85 u\xc5\xbedaro Bandiagaros auk\xc5\xa1tumos, kurios atskiria nuo Mosi\xc5\xb3 valstybi\xc5\xb3. Toli \xc4\xaf rytus i\xc5\xa1siki\xc5\xa1\xc4\x99s Nigerio lankas siekiasi su Haus\xc5\xb3 valstyb\xc4\x97mis._NEWLINE_Regiono pagrindin\xc4\x97 up\xc4\x97 yra Nigeris, kuri \xc4\x8dia daro mil\xc5\xbeini\xc5\xa1k\xc4\x85 ving\xc4\xaf. Atskiri jos intakai prasideda regiono pietuose ir vakaruose, sudarydami tank\xc5\xb3 upi\xc5\xb3 tinkl\xc4\x85. Vienoje Nigerio atkarpoje susiformavusi Vidin\xc4\x97 Nigerio delta. Nuo jos \xc4\xaf rytus up\xc4\x97 suformuoja ai\xc5\xa1ki\xc4\x85 vag\xc4\x85. Regionas taip pat apima ir Senegalo up\xc4\x97s auk\xc5\xa1tup\xc4\xaf.\n_START_SECTION_\nIstorija\n_START_PARAGRAPH_\nVakar\xc5\xb3 Sahelio istorija yra dalinama \xc4\xaf imperinius laikotarpius, kuri\xc5\xb3 metu viena ar kita tauta sukurdavo savo imperij\xc4\x85, vald\xc5\xbeiusi\xc4\x85 did\xc5\xbei\xc4\x85j\xc4\x85 dal\xc4\xaf regiono. Tarp j\xc5\xb3 yra regionalizacijos laikotarpiai, kuomet, nusilpus centrinei vald\xc5\xbeiai, regione susiformuodavo atskiros smulkios karalyst\xc4\x97s.\n_START_SECTION_\nGanos imperija (VIII\xe2\x80\x93XI a.)\n_START_PARAGRAPH_\nAnkstyviausia regione susik\xc5\xabrusi imperija Vagadu dar buvo \xc5\xbeinoma kaip Ganos imperija, d\xc4\x97l joje naudoto valdov\xc5\xb3 titulo. Ji kilo istoriniame Ganos regione VIII a., ir jos klest\xc4\x97jimas truko iki XI a. Jos svarbiausia etnin\xc4\x97 grup\xc4\x97 buvo soninkai. Valstyb\xc4\x97 klest\xc4\x97jo kaip svarbiausia tarpinink\xc4\x97 tarp Saharos dykumos musulmon\xc5\xb3 prekybinink\xc5\xb3, atkeliaudavusi\xc5\xb3 \xc4\x8dia Transsacharin\xc4\x97s prekybos keliais ir pagoni\xc5\xa1k\xc5\xb3 Afrikos gen\xc4\x8di\xc5\xb3 pietuose, teikusi\xc5\xb3 egzoti\xc5\xa1kas prekes ir auks\xc4\x85._NEWLINE_Ple\xc4\x8diantis prekybiniams ir kult\xc5\xabriniams tinklams \xc4\x97m\xc4\x97 formuotis valstyb\xc4\x97l\xc4\x97s pie\xc4\x8diau, Senegalo up\xc4\x97s auk\xc5\xa1tupyje ir Nigerio up\xc4\x97s baseine. Tarp j\xc5\xb3 svarbiausios buvo Kangaba karalyst\xc4\x97 (Manden regione), Sama karalyst\xc4\x97 (Bamana regione), D\xc5\xbeen\xc4\x97s karalyst\xc4\x97 (Vidin\xc4\x97je Nigerio Deltoje) ir Za dinastijos karalyst\xc4\x97 su sostine Gao._NEWLINE_XI a. \xc4\xaf \xc5\xa1iaur\xc4\x99 nuo Vakar\xc5\xb3 Sudano susiformavo berberi\xc5\xa1ka Almoravid\xc5\xb3 dinastija, propagavusi ekstremaluj\xc4\xaf islam\xc4\x85. \xc5\xa0i dinastija nusiaub\xc4\x97 Ganos imperij\xc4\x85. Po \xc5\xa1ios nusilpimo Ganos regione hegemonij\xc4\x85 per\xc4\x97m\xc4\x97 Soso valstyb\xc4\x97 su sostine Kaniaga.\n_START_SECTION_\nMalio imperija (XIII\xe2\x80\x93XIV a.)\n_START_PARAGRAPH_\nXIII a. mandingai i\xc5\xa1 Kangabos karalyst\xc4\x97s nukariavo daugum\xc4\x85 kit\xc5\xb3 karalys\xc4\x8di\xc5\xb3 ir suk\xc5\xabr\xc4\x97 Malio imperij\xc4\x85, ap\xc4\x97musi\xc4\x85 vis\xc4\x85 dab. pietin\xc4\xaf Mal\xc4\xaf, Senegal\xc4\x85, Gambij\xc4\x85, piet\xc5\xb3 Mauritanij\xc4\x85 ir \xc5\xa1iaur\xc4\x97s Gvin\xc4\x97j\xc4\x85. Imperijos klest\xc4\x97jimo metu manding\xc5\xb3 gentys sugeb\xc4\x97jo i\xc5\xa1plisti didel\xc4\x97se teritorijose Nigerio baseine, kur ilgainiui susiformavo atskiros j\xc5\xb3 grup\xc4\x97s maninkai, bozai ir bambarai. Tuo metu \xc4\xaf vakarus (\xc4\xaf Senegambij\xc4\x85) i\xc5\xa1plit\xc4\x99 mandingai yra vadinami mandinkais._NEWLINE_Malio imperijoje suklest\xc4\x97jo centralizuota vald\xc5\xbeia, paplito islamas. Valstyb\xc4\x97 turt\xc4\x97jo d\xc4\x97l aukso i\xc5\xa1tekli\xc5\xb3, \xc4\x8dia susiformavo savitas Sahelio architekt\xc5\xabrinis stilius, muzikin\xc4\x97 kult\xc5\xabra, buvo kaupiamos bibliotekos.\n_START_SECTION_\nSongajaus imperija (XIV\xe2\x80\x93XVI a.)\n_START_PARAGRAPH_\nXIV a. viduryje Malio imperijai silpstant, Vakar\xc5\xb3 Sahelis v\xc4\x97l skilo \xc4\xaf atskiras karalystes, kontroliuojamas atskir\xc5\xb3 etnini\xc5\xb3 grupi\xc5\xb3. Tarp j\xc5\xb3 i\xc5\xa1kilo Sadi dinastijos kontroliuojamas Songajus, per \xc5\xa1imt\xc4\x85 met\xc5\xb3, iki XV a. sugeb\xc4\x97j\xc4\x99s \xc4\xafgyti hegemonij\xc4\x85 visame Vakar\xc5\xb3 Sudane. Tai buvo sukurta Songajaus imperija, kurioje atkurtas Malio imperijos klest\xc4\x97jimas. Aukso am\xc5\xbeiaus metu Songaj\xc5\xb3 vald\xc4\x97 Askija dinastija._NEWLINE_1591 m. Imperij\xc4\x85 nusiaub\xc4\x97 Saadi dinastijos valdomas Marokas, kuris u\xc5\xbegrob\xc4\x97 vien\xc4\x85 labiausiai klest\xc4\x97jusi\xc5\xb3 imperijos miest\xc5\xb3 Timbuktu. Nebelikus hegemonijos, Regione v\xc4\x97l susiformavo atskiros karalyst\xc4\x97s. Songaj\xc5\xb3 imperijos liku\xc4\x8diai suformavo Dendi valstyb\xc4\x99, Manden regione susiformavo bent trys konkuruojan\xc4\x8dios valstyb\xc4\x97s, Bamana regione svarbiausia buvo bambar\xc5\xb3 valstyb\xc4\x97 su sostine Segu._NEWLINE_Tuo metu Vakar\xc5\xb3 Sudano kult\xc5\xabra plito tolyn \xc4\xaf pietus prekybos ir kolonizacijos keliais. Didel\xc4\x99 reik\xc5\xa1m\xc4\x99 \xc4\x8dia tur\xc4\x97jo diula pirkliai, kurie steigdavo prekybos centrus pietini\xc5\xb3 gen\xc4\x8di\xc5\xb3 tarpe ir ilgainiui jas asimiliuodavo. Taip susiformavo Uatara imperija pietiniame Vakar\xc5\xb3 Sudano pakra\xc5\xa1tyje (dab. Dramblio Kaulo Kranto \xc5\xa1iaur\xc4\x97.).\n_START_SECTION_\nBamana imperija (XVIII a.)\n_START_PARAGRAPH_\nXVII-XVIII a. svarbiausia Malio teritorijos valstyb\xc4\x97 buvo Bamana imperija su sostine Segu, kurioje pagrindin\xc4\xaf vaidmen\xc4\xaf atliko bambar\xc5\xb3 etnin\xc4\x97 grup\xc4\x97. Ji vald\xc4\x97 istorinius Bamanos ir Vidin\xc4\x97s Nigerio deltos regionus._NEWLINE_XIX a. ji nusilpo d\xc4\x97l stipr\xc4\x97jan\xc4\x8dios musulmon\xc5\xb3 fulbi\xc5\xb3 \xc4\xaftakos. \xc5\xa0ios karingos gyvuli\xc5\xb3 augintoj\xc5\xb3 gentys apsigyveno s\xc4\x97sli\xc5\xb3 vietos gyventoj\xc5\xb3 tarpe. Skelbdamos radikal\xc5\xb3j\xc4\xaf islam\xc4\x85, jos propagavo fulbi\xc5\xb3 d\xc5\xbeihad\xc4\x85, o galiausiai suk\xc5\xabr\xc4\x97 savo valstybes.\n_START_SECTION_\nTukuler\xc5\xb3 imperija (XIX a.)\n_START_PARAGRAPH_\nSvarbiausios j\xc5\xb3 Malio teritorijoje buvo Tukuler\xc5\xb3 imperija (bei jos \xc4\xafp\xc4\x97din\xc4\x97 Vasulu) ir Masina._NEWLINE_XIX a. pabaigoje pranc\xc5\xabzai kolonizavo vietos fulbi\xc5\xb3 karalystes ir \xc4\xafjung\xc4\x97 j\xc5\xb3 teritorijas \xc4\xaf Pranc\xc5\xabzijos Vakar\xc5\xb3 Afrik\xc4\x85. I\xc5\xa1 j\xc5\xb3 suformuotas Pranc\xc5\xabzijos Sudanas, kurio teritorija ir dab\xc4\x97 prad\xc5\xbei\xc4\x85 dabartinei Malio teritorijai. 1959 m. Pranc\xc5\xabzijos Sudanas kartu su Senegalu i\xc5\xa1kovojo nepriklausomyb\xc4\x99 kaip Malio federacija, ta\xc4\x8diau jau 1960 m. abi teritorijos atsiskyr\xc4\x97, ir Sudanas pakeit\xc4\x97 pavadinim\xc4\x85 \xc4\xaf Malio Respublik\xc4\x85.'